อาฟเตอร์ยู กำไรโตระเบิด
รู้ไหมว่าหลังจากอาฟเตอร์ยูกำไรชะลอไปในช่วงต้นปี แต่มาไตรมาสนี้กำไรกลับโตระเบิด ถ้าเรารู้เหตุผลแล้ว จะได้ข้อคิดบางอย่าง
13 พ.ย. 2560

อาฟเตอร์ยู กำไรโตระเบิด / โดย เพจลงทุนแมน
รู้ไหมว่าหลังจากอาฟเตอร์ยูกำไรชะลอไปในช่วงต้นปี
แต่มาไตรมาสนี้กำไรกลับโตระเบิด
ถ้าเรารู้เหตุผลแล้ว จะได้ข้อคิดบางอย่าง
งวดไตรมาส 3 ปี 2560
รายได้ 192 ล้านบาท โตขึ้นจากช่วงเดียวกันปีที่แล้ว 27.9%
กำไร 42 ล้านบาท โตขึ้นจากช่วงเดียวกันปีที่แล้ว 82.8%
งวด 9 เดือน ปี 2560
รายได้ 517 ล้านบาท โตขึ้นจากช่วงเดียวกันปีที่แล้ว 18.5%
กำไร 95 ล้านบาท โตขึ้นจากช่วงเดียวกันปีที่แล้ว 26.6%
สังเกตเห็นว่ากำไรในช่วง 6 เดือนแรก จะไม่ดีเท่าไตรมาส 3
ทางบริษัทให้เหตุผลไว้ว่า ผลประกอบการที่ดีขึ้นนี้ เกิดขึ้นมาจากหลายปัจจัย ไม่ว่าจะเป็น จำนวนสาขาที่เพิ่มขึ้น 8 สาขา เมื่อเทียบกับปีที่แล้ว (ตอนนี้มี 24 สาขา) การขึ้นราคาขายไปตั้งแต่เมื่อเดือนพฤษภาคม รวมไปถึงผลตอบรับที่ดีจากลูกค้าต่อเมนูใหม่ที่เพิ่งขายเมื่อเดือนกรกฎาคมและสิงหาคม ทำให้อัตราการเติบโตของยอดขายของสาขาเดิม (SSSG) เพิ่มขึ้นประมาณ 7.5%
นอกจากการปรับราคาขึ้นแล้ว ตัวเมนูใหม่นี้ยังมีอัตรากำไรขั้นต้นที่สูงกว่าค่าเฉลี่ยเดิมอีกด้วย เมื่อบวกกับการบริหารจัดการต้นทุนที่ทำได้ดีขึ้น ทำให้อัตรากำไรขั้นต้นโดยรวมสูงขึ้น
ถ้าคิดจากผลประกอบการของ 3 เดือนล่าสุด
ยอดขายของอาฟเตอร์ยู 100 บาท
จะเป็นกำไรขั้นต้นประมาณ 67.6 บาท (เพิ่มขึ้น 3 บาทจากปีที่แล้ว)
เมื่อหักค่าใช้จ่ายอื่นๆ แล้ว เหลือเป็นกำไรสุทธิ 21.2 บาท (เพิ่มขึ้น 6 บาทจากปีที่แล้ว)
และทำให้เฉลี่ยแล้วปีนี้ (9 เดือน) อาฟเตอร์ยูมีรายได้ต่อสาขา 21.5 ล้านบาท และมีกำไรต่อสาขาประมาณ 4 ล้านบาท
เมื่อดูจากบทความที่เขียนไปเมื่อหลายเดือนก่อนตอนที่บริษัทประกาศผลการดำเนินงานไตรมาส 1
ค่าใช้จ่ายของอาฟเตอร์ยูที่ถูกใช้ในการเตรียมความพร้อมเพื่อเปิดสาขาใหม่ เพิ่มขึ้นเร็วกว่ารายได้ ส่งผลให้กำไรลดน้อยลง
และทำให้นักลงทุนหลายๆ คนผิดหวัง จนทำให้หุ้น อาฟเตอร์ยู (AU) มีราคาต่ำที่สุดตั้งแต่ IPO ที่ 8.7 บาทต่อหุ้น
ถ้าใครได้ซื้อหุ้นตั้งแต่วันนั้น ก็คงได้กำไรไม่น้อย
อย่างไรก็ตามเรื่องนี้ได้ข้อคิดว่า บริษัทที่อยู่ในช่วงกำลังขยายสาขา และ มีความสามารถในการขึ้นราคาได้ บริษัทนั้นยังไงก็กุมชะตากรรมของตนเองได้ และ จะส่งผลให้กำไรมากขึ้นในที่สุด
ไม่ต่างอะไรกับคำที่ใช้เปรียบผู้หญิงว่า สวยเลือกได้..
แต่ต้องหมายเหตุว่าไม่ได้ชี้นำให้ซื้อหุ้นตัวนี้ (ลงทุนแมนไม่สามารถบอกได้ว่าหุ้นตัวนี้แพงไปแล้วหรือไม่) การลงทุนมีความเสี่ยงโปรดศึกษาข้อมูลก่อนลงทุน